정조 4년
庚子六月十四日辰時。上御誠正閣。大臣備局堂上。引見入侍時。領議政金尙喆。左議政徐命善。右議政李徽之。兼戶曹判書蔡濟恭。兵曹判書金華鎭。吏曹判書金鍾秀。禮曹判書金熤。漢城左尹李柱國。行訓鍊都正李敬懋。行副司直徐有寧。吏曹參判鄭民始。大司憲鄭一祥。大司諫宋煥喆。司諫沈命德。掌令柳孟養。持平李濟萬沈商賢。校理姜忱。正言宋民載。修撰權以綱。右副承旨沈念祖。假注書徐美修。事變假注書吳泰賢。記事官李𤧣金載瓚。以次進伏訖。尙喆進前曰。日來炎劇。聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。尙喆曰。此慶尙左水使申應周狀啓也。以爲本營額內。待變軍官射夫等五名色。其數爲五百餘名。此非團束之卒。亦非營府統率之軍也。此屬作爲城丁軍。其中擇其才藝者。爲千把哨官旗牌等官。使之摠領。而時帶納布者之子姪無役人及他官來接者。隨屬於守堞城丁之役。則不出十年。可以准司哨旗隊之伍。而將領料布及軍卒賞格。則以營各邑餉耗中二百石。逐年劃給。以爲支放之資。其一乙巳水操後試射俱中者。特施直赴之典事。自備局覆奏定奪。而其後多年遵行矣。至於戊寅。以續典所無。該曹防啓。而續典前直赴者。爲五人。續典後直赴加資。爲六人矣。朝家恩賞。前後殊異。此非創始之事。卽本營因舊復設之計。竝令廟堂稟處爲請矣。餉穀之不緊浪費。固宜防塞。直赴之無名加出。亦當靳惜。而至於本營所處。異他關防。若以數百石米。作邊上激勸之資。爲他日得力之道。則得失利害。較然明白。雖以直赴一事言之。續典前後兵曹回啓之或許或否。亦未知其有何所據。因此沒技之許。邊門武藝。賴以勝昔。則豈不幸哉。臣意依此請許施。恐似得宜。何以爲之乎。上曰。左相之意。何如。命善曰。臣意亦如首相。而聞兵判之言。曾爲嶺南道臣。慣知水營事。如此設施。或不無貽弊之慮云。第令兵判。一陳其便否。似好矣。上曰。兵判之意。何如。華鎭曰。臣別無他見。而水營移設。不但前後帥臣。有所狀論。東萊府之民少軍多。難於塡額之弊。從前稔知。故果以此爲言。而無立異防塞之事矣。尙喆曰。帥臣所請之若是許施者。必欲慰邊上之軍情。而責日後之速效也。其中城丁軍。不定額數。多般召聚。作一邊民避役之淵藪。反爲生弊之端。則有非朝家責成之意。方其設施之初。嚴立科條。成出節目。無或窒礙之意。嚴飭帥臣。使之惕念擧行。何如。上曰。依爲之。出擧條尙喆曰。今番大政。有此親臨之命。此乃我聖上御極後。初行之盛擧也。若其仰體對掦之道。惟在兩銓之臣。苟能激勵振拔。有足以聳動一世。則豈不有光於暑月忘勞。躬親行政之聖德乎。以此益加申勉於長銓之官。俾責精白奉行之效。何如。上曰。依爲之。出擧條尙喆曰。戶曹判書蔡濟恭。本職之外。又兼纂修之役。自爾多事。宜有體念之道。兼帶判義禁許遞。何如。上曰。依爲之。出擧條尙喆曰。判金吾無故擬望之人。極爲苟簡。如此之時。如此之窠。多以聖簡。有所處分矣。上曰。別無之矣。尙喆曰。然則曾經吏判中加望。似好矣。上曰。位著乏人。判義禁正二品中加望。出榻敎尙喆曰。江界府使洪益弼。當初移拜。寔出朝家責任之意。而聞有矜惻之情私。尙不出肅。必欲引免。如是相持。徒傷事體。江界府使洪益弼罷職。其代令該曹各別擇差。使之不多日內下直。何如。上曰。依爲之。出擧條上又曰。其代誰是可合者。十分擇差。可也。尙喆曰。如兪彦鉉者。似好矣。鍾秀曰。拘於解由矣。上曰。江界府使代。勿拘常格。各別擇差。出榻敎尙喆曰。陜川郡守李宅源。旣以交承相避。自當遞改。而三登縣令。昨已出代矣。此時民邑迎送之弊。不可不念。李宅源仍任前職。新縣令洪彦燮。亦爲還仍前任。何如。上曰。依爲之。出擧條上曰。政官牌招開政。出榻敎尙喆曰。以前正言鄭益祚上疏回啓事。向來筵中。陳達蒙允。退而屬之有司堂上兪彦鎬。使之擧行矣。旬日之間。一向推托。及其下鄕。還給該吏。其在事體。誠極寒心。有司堂上兪彦鎬。罷職。何如。上曰。依爲之。出擧條尙喆曰。卽今位著。極其苟簡。畿伯李衍祥。不可使一向處外。分付銓曹。使之內遷。何如。上曰。依爲之。出擧條尙喆曰。詞訟重地。久無長官。刑曹判書尹東暹。其於本曹。自有情勢。有難强令行公。今姑許遞。何如。上曰。依爲之。出擧條濟恭曰。養性軒塗褙鋪陳等節。趁今影幀移奉時。似當修改矣。上曰。此則量宜爲之。而初一日移奉時。則因太廟秋展謁。欲爲躬奉矣。該房承旨沈豐之追入。念祖先退。上曰。訓將事。誠悶然矣。日前臺疏。與李命勳疏差異。故雖聽從。而今已多日矣。命善曰。上款事緊矣。論人之際。就事論事。自是美事。而近日則不然。此甚慨然矣。上曰。所慨於臺臣者。上款事殊不別白。頗涉䵝昧矣。熤曰。藏譜閣御容移奉時。一依自璿源殿移奉養志堂時儀節事。已有下敎矣。伊時無攝通禮攝司僕寺正磨鍊之事。今番則何以爲之。上曰。依伊時爲之。可也。出擧條熤曰。孝徽宮禫事後入廟時儀節。依癸酉年孝純宮入廟時儀節。參互磨鍊。何如。上曰。依爲之。出擧條華鎭曰。前兵判蔡濟恭。以禁軍事。有所陳稟矣。臣亦有因此稟達者矣。上曰。該房知之乎。豐之曰。臣於其間。遞出還入。則擧條尙不下云矣。上曰。不然。伊時豈不以二件擧條。將何適從爲言乎。大抵禁軍事。誠有駭痛之端矣。軍裝全不成樣。爲兵判者。所當申飭矣。前兵判擧條改書以入。批答則以依此爲之可也。六字書之。華鎭曰。吏判以二十日。欲定都政云矣。上曰。十九日定行。如何。華鎭曰。臣曹則窠闕甚窄矣。鍾秀曰。臣昨以靈光郡守具世勣改差事。陳達蒙允矣。世勣時帶南漢留營別將。軍器等許多事役。方專委擧行。具世勣留營別將之任。仍任。何如。上曰。依爲之。出擧條尙喆曰。北漢還穀。卽畿民受食者。而若其道里稍遠之麻田漣川兩邑。自朝家曾許移納於長山。獨積城一縣。比之漣麻。雖不及數十里。距北漢。其爲百里外則同矣。畿伯以一體移納長山之意。或報備局。或移文摠廳。本廳餉穀。彼此無間。其於積城民。可紓積痼之弊。摠使方欲許施。而以其事係軍餉去來。故有廟堂稟定之請。敢此仰達矣。上曰。卿等之意。何如。命善曰。積城之便近於長山。與漣麻。無甚異同。一體許施。則在積城之民。大爲息肩之道。而其於摠廳。均是餉穀。或彼或此。別無利害矣。徽之曰。積城與漣麻。不甚異同。而獨爲捨長山。而遠輸於北漢。可謂痼弊。一體許納於長山。則於積城之民。誠爲大惠矣。上曰。依爲之。出擧條民始曰。田稅大同所載船護送時。守令邊將之不用心者。罷黜。載於續典。而以諸道狀啓見之。則道各不同。京畿則論列地方官。至於被罪。而湖西湖南。則地方官初不擧論。或罪或否。非但事甚班駁。亦有違於續典。此後如有敗船處。則地方官之不用心者。依京畿例。狀啓中論責之意。申飭。何如。上曰。該道監司推考。此後依此爲之。可也。出擧條上又曰。今因言端思之。漕船事誠駭然矣。向在甲午乙未間。先大王。以此申飭。不啻嚴截。其後果皆奏效矣。近年以來。臭載之報。種種登聞。必是不善檢護之致也。命善曰。此等事。合有別般申飭之道矣。尙喆曰。然則該道道臣。爲先重推。好矣。上曰。俄因惠堂所奏。已施問備矣。上命臺臣進前。一祥煥喆命德孟養濟萬商賢忱民載以綱等曰。請喬桐府黜置罪人鄭致達妻。快正王法。以洩神人之憤。措辭見上上曰。不允。請還寢遠竄罪人韓翼謩金吾草記勿施之命。仍施遠竄之典。措辭見上上曰。不允。請放歸田里罪人金相福。亟令王府。拿鞫嚴問。快正王法。措辭見上上曰。不允。請黑山島圍籬罪人龜柱。亟加嚴鞫。快正王法。措辭見上上曰。不允。請削黜罪人洪樂純。爲先中途付處。措辭見上上曰。不允。一祥煥喆命德孟養濟萬商賢民載等曰。請彦衡養遂獻遂。竝令王府。設鞫嚴問。措辭見上上曰。不允。請還寢會遂絶島定配之命。仍令王府。嚴鞫得情。措辭見上上曰。不允。請還寢李觀源定配之命。更令王府。設鞫得情。措辭見上上曰。不允。請遲晩後物故罪人啓能。亟施孥籍之典。措辭見上上曰。不允。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上上曰。不允。請物故罪人志恒之支屬應坐者。絶島散配。措辭見上上曰。亟停勿煩。請洪國榮。爲先亟施遠竄之典。措辭見上上曰。亟停勿煩。一祥孟養濟萬商賢等曰。請大靜縣爲奴罪人金壽賢。依律處斷。措辭見上上曰。不允。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。措辭見上上曰。不允。請梁山郡定配罪人錫達。依律處斷。措辭見上上曰。不允。請大靜縣定配罪人聖中。亟令王府。設鞫嚴問。期於得情。快正王法。措辭見上上曰。不允。請削版罪人有臣宗甲義駿。竝令王府。設鞫嚴問。依律處斷。措辭見上上曰。不允。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。措辭見上上曰。亟停勿煩。請楸子島定配罪人趙嵎。亟寢酌處之命。仍令王府。設鞫得情。快正王法。措辭見上上曰。亟停勿煩。請薪智島荐棘罪人瑩中。設鞫嚴問。快施當律。措辭見上上曰。不允。請濟州牧定配罪人後樂。亟令王府。更加嚴鞫。期於得情。措辭見上上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。措辭見上上曰。不允。請楸子島安置罪人李普行。亟令王府。拿鞫嚴問。措辭見上上曰。不允。煥喆命德民載等曰。請大靜縣爲奴罪人金壽賢。更令王府。設鞫嚴問。依律處斷。措辭見上上曰。不允。請爲奴罪人河翼龍金重得。亟命王府。設鞫得情。快正王法。措辭見上上曰。不允。請海南縣定配罪人李弘濟。亟令王府。設鞫嚴問。措辭見上上曰。不允。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上上曰。不允。請定配罪人具翼遠。亟寢酌處之命。仍令王府。嚴鞫得情。快施當律。措辭見上上曰。不允。請減死安置罪人大燮。亟寢酌處之命。仍令王府。設鞫得情。快正王法。措辭見上上曰。不允。請減死罪人弼海。亟寢酌處之命。仍令王府。設鞫得情。快正王法。措辭見上上曰。不允。請遠竄罪人安兼濟李宅鎭。亟命王府。竝加嚴鞫。期於得情。依律處斷。措辭見上上曰。亟停勿煩。請恒善支屬。亟命散配。日謙兄弟。竝投絶島。以嚴隄防。措辭見上上曰。不允。請荐棘罪人瑩中。亟令王府。設鞫嚴問。快施當律。措辭見上上曰。不允。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。措辭見上上曰。不允。請濟州牧減死定配罪人範聖。依律處斷。措辭見上上曰。不允。請減死定配罪人德秀。亟令王府。更加嚴鞫。夬正王法。措辭見上上曰。不允。請逆賊尙魯。亟施孥戮之典。措辭見上上曰。不允。上又曰。鎭厚支屬事之連啓。誠一弊端。而昨日停啓。甚合事宜矣。尙喆等曰。聖敎誠然矣。大臣及備堂三司竝退。上命華鎭進前曰。今番大政。禁軍皆當區處乎。華鎭曰。今年則毋問豐殘。窠甚不多矣。上曰。如都監別武士之類。則必用久勤。好矣。華鎭曰。當觀年歲久近事役勞逸。隨其願區處矣。上曰。如前兵判者。禁軍輩似當稱頌矣。騎判與他自別。必須種種乘間執射。而凡事無如爲度支之爲則可矣。若有過誤。予不當容貸矣。仍命退。承史繼以退出。